***Мәктәп туры***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

**ТАТАР ӘДӘБИЯТЫННАН ОЛИМПИАДА БИРЕМНӘРЕ**

(2025-2026 нчы уку елы)

**7 нче сыйныф**

**Үткәрү вакыты – 120 минут**

**Максималь балл – 35**


**1. Табышмаклар турында белгәннәреңне яз. Үзенчәлекләрен билгелә. Мисаллар китер. (5 балл)**

**Җавап:** Табышмак табучыга адресланган; аның тапкырлыгын сынау максатыннан, җавабы читләтеп әйтү, киная алымы белән яшерелгән нәфис сүз. Ул тыңлаучыны җәлеп итәрлек образлы һәм күп очракта ритмик яңгырашка ия.

Табышмаклар халык авыз иҗатының иң борынгы төрләреннән санала. Ул “җавап табышып ярышу, уйнау” мәгънәсенә туры килә.

Табышмаклар күзәтүчән булырга, тирә-юнь белән танышырга, дөньяның уртак һәм аермалы якларын чагыштырып күрә белергә, бәя бирергә, тапкырлыкка өйрәтә.

**2. Рәсемгә игътибар ит. Ул кайсы әсәргә карата ясалган? Әсәрнең исемен, авторын атап, геройларын, аның кемнәр турында булуын яз. (5 балл)**



**Җавап:** К. Насыйри «Әбүгалисина». Әсәр Әбүгалисина белән Әбелхарисның маҗаралары турында.

Әсәр геройлары – Әбүгалисина, Әбелхарис, Хәлвәфрүш, патша, вәзирләр, патша кызы һ.б.

**3.** **«Сез иң гүзәл кеше икәнсез» шигыренең авторын билгелә. (1 балл)**

а) Шәүкәт Галиев

ә) Роберт Миңнуллин

б) Разил Вәлиев

в) Фәнис Яруллин

**Җавап:** в) Фәнис Яруллин

**4.** **Шигырьне укы, анда бирелгән хис-кичерешләрне билгелә. (7 балл)**

**Акыл, намус, белем**

Яңа, гүзәл чорга кергән чакта  
Синең туган илең,  
Хуҗа булып бассын алгы сафта,  
Акыл,

Намус,

Белем!

Хак-гаделлек өчен яу барганда,  
Янган утка атыл;  
Маяк булып торсын синең алда  
Акыл,

Намус,

Белем!  
Һәр ялганның якасына ябыш,  
Мәкер белән алыш;  
Җирдә тапталмасын өчен ялгыш  
Акыл,

Намус,

Белем!

*Гамил Афзал*

**Җавап:**

Хис-кичереш – омтылу, горурлану.

**5. а) Портретка игътибар ит. Биредә кем сурәтләнгән? (1 балл)**



**б) Бу әдип турында өч фактны искә төшереп яз. (6 балл)**

**Җавап:** 1) Галимҗан Ибраһимов 1887 елның 12 мартында Башкортстанның Солтанморат авылында мулла гаиләсендә туа.

2) Әдип төрле җирләрдә – Казахстанда, Уфада, Оренбургта, Әстерханда, Киевта яши, укытучылык итә, иҗат эше белән шөгыльләнә.

3) Галимҗан Ибраһимовның “Алмачуар”, “Табигать балалары”, “Көтүчеләр”, “Диңгездә” исемле хикәяләре, “Кызыл чәчәкләр” повесте, “Яшь йөрәкләр”, “Казакъ кызы”, “Безнең көннәр”, “Тирән тамырлар” кебек күләмле романнары бар.

**6. Белгәнеңне укып бел, белмәгәнне чукып бел,** **диләр. Ничек уйлыйсың, бу дөресме? Бу турыда фикерләреңне яз, әдәбияттан мисаллар китерергә дә онытма. (10 балл)**